पाएं अपने शहर की ताज़ा ख़बरें और फ्री ई-पेपरडाउनलोड करें
राजस्थान के कई जिलों में आंधी के साथ बारिश के कारण शनिवार को मौसम बदल गया है। सीकर और कोटा में बूंदाबांदी हुई है, जबकि दौसा में तेज अंधड़ आने से पेड़ और बिजली के पोल गिर गए। इससे 50 गांवों की बत्ती गुल हो गई है। बीकानेर, नागौर, अजमेर सहित कई अन्य जिलों में बादल छाए हुए हैं। इसकी वजह से तापमान में भी गिरावट दर्ज की गई है।
पश्चिमी विक्षोभ सक्रिय होने से बने परिसंचरण तंत्र के बाद शेखावाटी तथा आसपास का मौसम एक बार फिर बदला है। कई इलाकों में हल्की बारिश हुई। रामगढ़ शेखावाटी में जमकर बादल बरसे। दौसा में शनिवार तड़के अचानक मौसम में ऐसा बदलाव हुआ कि सब कुछ अस्त-व्यस्त हो गया। यहां तेज आंधी के कारण बड़ी संख्या में पेड़ों के साथ ही बिजली के 45 पोल धराशायी हो गए। इसकी वजह से करीब 50 गांवों की बिजली आपूर्ति बाधित हो गई है।
बीकानेर : अंधड़ की चेतावनी
जिले के कई इलाकों में बादलों की आवाजाही बनी हुई है, जिससे तापमान में गिरावट दर्ज हुई है। बारिश का अभी इंतजार है। मौसम विभाग ने बीकानेर में अंधड़ व बारिश दोनों की चेतावनी दी है। पिछले दो दिन से गर्मी से कुछ राहत है।
सीकर : दोपहर बाद बदला मौसम
जिले में शनिवार दिन में तेज धूप के बाद दोपहर बाद मौसम एकदम बदल गया। इससे पहले तेज हवा चली। गर्म हवा के बाद एकाएक बारिश की फुहारों से लोगों को गर्मी में राहत मिली। सीकर, धोद, कांवट और अन्य इलाकों में हल्की बारिश हुई। रामगढ़ शेखावाटी में तो करीब आधे घंटे तक जोरदार बारिश हुई। कुछ देर के लिए सड़कों पर पानी जमा हो गया। इससे हवा में ठंडक घुल गई।
दौसा : 5 लाख का नुकसान
विद्युत निगम सिकराय के अनुसार, आंधी-तूफान से सिकराय क्षेत्र में 5 लाख का नुकसान हुआ है। इलाके में 45 पोल टूटने से 10 फीडर्स के 50 गांवों की बिजली सप्लाई बंद है। यह आंधी शुक्रवार देर रात और शनिवार सुबह चली।
अजमेर, उदयपुर में भी छाए बादल
अजमेर, अलवर, उदयपुर में सूरज और बादलों के बीच लुका-छिपी का खेल चलता रहा। जयपुर में भी कमोबेश यही हाल है। अजमेर में दिन के समय एक दो बार बादल छाए, बरसात की उम्मीद बंधी लेकिन निराशा ही हाथ लगी।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva bho_Deva hin_Deva hin_Deva hin_Deva zho_Hant eng_Latn